CELEX: 32010D0336
Language: el
Date: 2010-06-14 00:00:00
Title: 2010/336/ΚΕΠΠΑ: Απόφαση 2010/336/ΚΕΠΠΑ του Συμβουλίου, της 14ης Ιουνίου 2010 , για τις δραστηριότητες της ΕΕ προς υποστήριξη της συνθήκης για το εμπόριο όπλων, στο πλαίσιο της ευρωπαϊκής στρατηγικής για την ασφάλεια

18.6.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 152/14
            
         ΑΠΌΦΑΣΗ 2010/336/ΚΕΠΠΑ ΤΟΥ ΣΥΜΒΟΥΛΊΟΥ
   της 14ης Ιουνίου 2010
   για τις δραστηριότητες της ΕΕ προς υποστήριξη της συνθήκης για το εμπόριο όπλων, στο πλαίσιο της ευρωπαϊκής στρατηγικής για την ασφάλεια
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 26 παράγραφος 2 και το άρθρο 31 παράγραφος 1,
   Εκτιμώντας τα ακόλουθα:
   
               (1)
            
            
               Στις 12 Δεκεμβρίου 2003, το Ευρωπαϊκό Συμβούλιο υιοθέτησε μια ευρωπαϊκή στρατηγική ασφάλειας στην οποία γινόταν έκκληση για μια διεθνή τάξη που θα βασίζεται σε μια πραγματικά πολυμερή διάσταση. Η ευρωπαϊκή στρατηγική ασφάλειας αναγνωρίζει τον Χάρτη των Ηνωμένων Εθνών ως το θεμελιώδες πλαίσιο για τις διεθνείς σχέσεις. Η ενίσχυση των Ηνωμένων Εθνών και ο εξοπλισμός τους με τα αναγκαία μέσα, έτσι ώστε να ανταποκρίνονται στις ευθύνες τους και να ενεργούν αποτελεσματικά, αποτελεί προτεραιότητα για την Ευρωπαϊκή Ένωση.
            
         
               (2)
            
            
               Στις 6 Δεκεμβρίου 2006, η γενική συνέλευση των Ηνωμένων Εθνών εξέδωσε το ψήφισμα 61/89, με τίτλο «Προς μια συνθήκη για το εμπόριο όπλων: θέσπιση διεθνών κοινών κανόνων για τις εισαγωγές, εξαγωγές και τη μεταβίβαση συμβατικών όπλων».
            
         
               (3)
            
            
               Στα συμπεράσματά του της 11ης Δεκεμβρίου 2006, το Συμβούλιο χαιρέτισε την επίσημη έναρξη της διαδικασίας για την κατάρτιση μιας νομικά δεσμευτικής διεθνούς συνθήκης για το εμπόριο όπλων και διαπίστωσε με ικανοποίηση ότι μια σαφής πλειοψηφία των κρατών μελών του ΟΗΕ, συμπεριλαμβανομένων όλων των κρατών μελών της ΕΕ, υποστήριξε το προαναφερόμενο ψήφισμα 61/89 των Ηνωμένων Εθνών. Το Συμβούλιο επιβεβαίωσε ότι στη διαδικασία αυτή ενεργό ρόλο θα διαδραματίσουν η ΕΕ και τα κράτη μέλη της και τόνισε τη σημασία της συνεργασίας με άλλα κράτη και περιφερειακές οργανώσεις στα πλαίσια της διαδικασίας αυτής.
            
         
               (4)
            
            
               O γενικός γραμματέας των Ηνωμένων Εθνών συνέστησε ομάδα κυβερνητικών εμπειρογνωμόνων (OKE) απαρτιζόμενη από 28 μέλη για να συνεχίσει να εξετάζει τη δυνατότητα μιας συνθήκης για το εμπόριο όπλων. Η ομάδα κατέληξε στο συμπέρασμα ότι απαιτείται περαιτέρω μελέτη και ότι θα πρέπει να καταβληθούν σταδιακά νέες προσπάθειες, με επίδειξη ανοιχτού πνεύματος και με διαφάνεια, στο πλαίσιο των Ηνωμένων Εθνών. Η ΟΚΕ παρότρυνε όσα κράτη μέλη διαθέτουν τη δυνατότητα να συντρέχουν τα κράτη που χρειάζονται βοήθεια, όταν αυτά το ζητούν.
            
         
               (5)
            
            
               Στα συμπεράσματά του της 10ης Δεκεμβρίου 2007 το Συμβούλιο εξέφρασε τη σταθερή πεποίθησή του ότι μια σφαιρική, νομικά δεσμευτική πράξη, συνεπής με τις υφιστάμενες υποχρεώσεις των κρατών δυνάμει του συναφούς διεθνούς δικαίου, η οποία θα θεσπίζει κοινούς διεθνείς κανόνες για τις εισαγωγές, εξαγωγές και τη μεταβίβαση συμβατικών όπλων, θα συμβάλει τα μέγιστα στην αντιμετώπιση της ανεπιθύμητης και ανεύθυνης διάδοσης συμβατικών όπλων.
            
         
               (6)
            
            
               Το ινστιτούτο των Ηνωμένων Εθνών για την έρευνα περί του αφοπλισμού (UNIDIR) υποστήριξε τη διαδικασία αυτή αναλαμβάνοντας μια μελέτη σε δύο μέρη, η οποία αποτελείται από δύο εμπεριστατωμένες αναλύσεις των απόψεων των κρατών μελών των ΗΕ για τη σκοπιμότητα, το πεδίο εφαρμογής και τα χαρακτηριστικά μιας συνθήκης για το εμπόριο όπλων (ΣΕΟ). Οι αναλύσεις, που έγιναν τον Δεκέμβριο 2007 και τον Ιανουάριο 2008, αποτελούν χρήσιμη πηγή για την ΟΚΕ.
            
         
               (7)
            
            
               Στις 24 Δεκεμβρίου 2008, η γενική συνέλευση των Ηνωμένων Εθνών εξέδωσε το ψήφισμα 63/240, με τίτλο «Προς μια συνθήκη για το εμπόριο όπλων η οποία θα θεσπίζει κοινούς διεθνείς κανόνες για τις εισαγωγές, τις εξαγωγές και τη μεταβίβαση συμβατικών όπλων» και η οποία προβλέπει τη σύσταση ανοικτής ομάδας (OEWG) για να εξετάσει περαιτέρω εκείνα τα στοιχεία στην έκθεση της ΟΚΕ για τα οποία μπορεί να επιτευχθεί συναίνεση ώστε να περιληφθούν σε μια ενδεχόμενη δεσμευτική συνθήκη για τις εισαγωγές, τις εξαγωγές και τη μεταβίβαση συμβατικών όπλων. Η OEWG συνεδρίασε δύο φορές και υπέβαλε έκθεση στη γενική συνέλευση του ΟΗΕ επισημαίνοντας ότι το πρόβλημα του ανεξέλεγκτου εμπορίου συμβατικών όπλων και η διοχέτευσή τους στην παράνομη αγορά πρέπει να αντιμετωπισθεί με διεθνή δράση.
            
         
               (8)
            
            
               Βάσει των ανωτέρω συμπερασμάτων του Συμβουλίου, η ΕΕ αποφάσισε να υποστηρίξει τη διαδικασία της συνθήκης για το εμπόριο όπλων, μέσω της διεύρυνσης της συζήτησης ώστε να συμπεριλάβει κράτη μη μέλη της ΟΚΕ, καθώς και άλλους φορείς, όπως η κοινωνία των πολιτών και ο βιομηχανικός κλάδος, ώστε να αναπτυχθεί η κατανόηση του θέματος και η συμβολή στο έργο της OEWG. Για τον σκοπό αυτόν εγκρίθηκε στις 19 Ιανουαρίου 2009 από το Συμβούλιο η απόφαση 2009/42/ΚΕΠΠΑ (1) του Συμβουλίου, της 19ης Ιανουαρίου 2009, προς υποστήριξη των δραστηριοτήτων της ΕΕ για την προώθηση μεταξύ τρίτων χωρών της διαδικασίας που οδηγεί σε συνθήκη για το εμπόριο όπλων, στο πλαίσιο της ευρωπαϊκής στρατηγικής ασφάλειας.
            
         
               (9)
            
            
               Στο πλαίσιο της εφαρμογής της απόφασης 2009/42/ΚΕΠΠΑ, το ινστιτούτο των Ηνωμένων Εθνών για την έρευνα περί του αφοπλισμού (UNIDIR) οργάνωσε ως εκτελεστικός φορέας της απόφασης έξι περιφερειακά σεμινάρια, μία παράπλευρη εκδήλωση και εκδηλώσεις έναρξης και λήξης μεταξύ Φεβρουαρίου 2009 και Φεβρουαρίου 2010. Αυτές οι δραστηριότητες επέτρεψαν στους εμπλεκόμενους φορείς, μεταξύ άλλων στους εκπροσώπους της κοινωνίας των πολιτών, του βιομηχανικού κλάδου και των χωρών που δεν συμμετείχαν στην ΟΚΕ, να συμμετάσχουν σε ανοικτές άτυπες συζητήσεις σχετικά με τη συνθήκη για το εμπόριο όπλων. Η εφαρμογή της απόφασης 2009/42/ΚΕΠΠΑ προσέφερε επίσης μια ευκαιρία για να ενσωματωθούν οι εθνικές και περιφερειακές προσεγγίσεις στη διεξαγόμενη διεθνή διαδικασία, συνέβαλε δε στον προσδιορισμό του πεδίου εφαρμογής και των επιπτώσεων μιας συνθήκης για το εμπόριο συμβατικών όπλων.
            
         
               (10)
            
            
               Στις 2 Δεκεμβρίου 2009 η γενική συνέλευση των Ηνωμένων Εθνών ενέκρινε το ψήφισμα 64/48 που φέρει τον τίτλο «Συνθήκη για το εμπόριο όπλων» με το οποίο αποφασίστηκε να συγκληθεί το 2012 η διάσκεψη των Ηνωμένων Εθνών για τη συνθήκη για το εμπόριο όπλων ώστε να εκπονηθεί ένα νομικώς δεσμευτικό μέσο με τους πλέον προωθημένους κοινούς διεθνείς κανόνες για τις μεταβιβάσεις συμβατικών όπλων. Στο ψήφισμα αποφασίζεται επίσης ότι οι εναπομείνασες συνεδριάσεις της OEWG πρέπει να θεωρηθούν ως συνεδριάσεις προπαρασκευαστικής επιτροπής για τη διάσκεψη του ΟΗΕ.
            
         
               (11)
            
            
               Λαμβάνοντας υπόψη τις δραστηριότητες που προβλέπει η ως άνω απόφαση 2009/42/ΚΕΠΠΑ η οποία εκπνέει τον Μάιο 2010, την ανάγκη διοργάνωσης μιας επιτυχούς διάσκεψης του ΟΗΕ για τη συνθήκη για το εμπόριο όπλων το 2012, καθώς και τη σύσταση, που περιέχεται στο ψήφισμα 64/48, βάσει της οποίας πρέπει να εξασφαλιστεί η ευρύτερη δυνατή και αποτελεσματική συμμετοχή στη διάσκεψη, η ΕΕ οφείλει να στηρίξει την προπαρασκευαστική διαδικασία της διάσκεψης του ΟΗΕ, ώστε να εξασφαλιστεί η μεγαλύτερη δυνατή συμμετοχή σε αυτήν και η δυνατότητα να διατυπωθούν συγκεκριμένες συστάσεις ως προς τα στοιχεία μιας μελλοντικής συνθήκης για το εμπόριο όπλων. Η υποστήριξη της ΕΕ στη διαδικασία της συνθήκης για το εμπόριο όπλων θα πρέπει να περιλαμβάνει μέτρα στήριξης των συστημάτων ελέγχου των εθνικών εξαγωγών και εισαγωγών σε τρίτες χώρες, τα οποία θα πρέπει να ευθυγραμμίζονται με μια μελλοντική συνθήκη για το εμπόριο όπλων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Προς στήριξη της συνθήκης για το εμπόριο όπλων, η Ευρωπαϊκή Ένωση αναλαμβάνει δραστηριότητες με τους εξής στόχους:
   
               —
            
            
               στήριξη της προπαρασκευαστικής διαδικασίας της διάσκεψης του ΟΗΕ για τη συνθήκη για το εμπόριο όπλων ώστε να εξασφαλιστεί η μεγαλύτερη δυνατή συμμετοχή σ’ αυτήν και η δυνατότητα να διατυπωθούν συγκεκριμένες συστάσεις ως προς τα στοιχεία μιας μελλοντικής συνθήκης για το εμπόριο όπλων,
            
         
               —
            
            
               στήριξη των κρατών μελών του ΟΗΕ ώστε να αναπτύξουν και να βελτιώσουν εμπειρογνωμοσύνη σε εθνικό και περιφερειακό επίπεδο για τη διεξαγωγή αποτελεσματικών ελέγχων των μεταβιβάσεων όπλων, ώστε να εξασφαλιστεί η μεγαλύτερη δυνατή αποτελεσματικότητα της συνθήκης για το εμπόριο όπλων από την έναρξη ισχύος της.
            
         2.   Προς επίτευξη του στόχου της παραγράφου 1 η ΕΕ αναλαμβάνει:
   
               —
            
            
               διοργάνωση επτά περιφερειακών σεμιναρίων, μίας εκδήλωσης έναρξης και μίας εκδήλωσης λήξης, τριών το πολύ παράπλευρων εκδηλώσεων και της διάδοσης των αποτελεσμάτων.
            
         Λεπτομερής περιγραφή του ως άνω προγράμματος περιλαμβάνεται στο παράρτημα.
   Άρθρο 2
   1.   Η εφαρμογή της παρούσας απόφασης ανατίθεται στην ύπατη εκπρόσωπο της Ένωσης για θέματα εξωτερικής πολιτικής και πολιτικής ασφάλειας (στο εξής ΥΕ).
   2.   Η υλοποίηση των σχεδίων του άρθρου 1 παράγραφος 2 εκτελείται από το ινστιτούτο των Ηνωμένων Εθνών για την έρευνα περί του αφοπλισμού (UNIDIR).
   3.   Το UNIDIR θα εκτελέσει αυτά τα καθήκοντα υπό την ευθύνη της ΥΕ. Για τον λόγο αυτό, η ΥΕ προβαίνει στις κατάλληλες ρυθμίσεις με το UNIDIR.
   Άρθρο 3
   1.   Το ποσό δημοσιονομικής αναφοράς για την εκτέλεση του προγράμματος που προβλέπεται στο άρθρο 1 παράγραφος 2 είναι 1 520 000 EUR.
   2.   Η διαχείριση των δαπανών που χρηματοδοτούνται από το οριζόμενο στην παράγραφο 1 ποσό γίνεται σύμφωνα με τις διαδικασίες και τους κανόνες που ισχύουν για τον γενικό προϋπολογισμό της Ένωσης.
   3.   Η Ευρωπαϊκή Επιτροπή επιβλέπει την ορθή διαχείριση των δαπανών που αναφέρονται στην παράγραφο 1. Προς τον σκοπό αυτό, η Επιτροπή συνάπτει χρηματοδοτική συμφωνία με το UNIDIR. Η συμφωνία ορίζει ότι το UNIDIR εξασφαλίζει την προβολή της συνεισφοράς της ΕΕ, ανάλογα με το μέγεθός της.
   4.   Η Επιτροπή προσπαθεί να συνάψει τη χρηματοδοτική συμφωνία της παραγράφου 3 το ταχύτερο δυνατό μετά την έναρξη ισχύος της παρούσας απόφασης. Ενημερώνει το Συμβούλιο σχετικά με τυχόν δυσκολίες που συναντά κατά την εν λόγω διαδικασία και σχετικά με την ημερομηνία σύναψης της χρηματοδοτικής συμφωνίας.
   Άρθρο 4
   Η ΥΕ ενημερώνει το Συμβούλιο για την υλοποίηση της παρούσας απόφασης του Συμβουλίου βάσει τακτικών εκθέσεων που ακολουθούν τη διοργάνωση ενός εκάστου περιφερειακού σεμιναρίου, του τελικού και του εναρκτήριου σεμιναρίου καθώς και των παράπλευρων εκδηλώσεων. Οι εκθέσεις θα ετοιμάζονται από το ινστιτούτο των Ηνωμένων Εθνών για την έρευνα περί του αφοπλισμού (UNIDIR) και θα αποτελούν τη βάση της αξιολόγησης που θα κάνει το Συμβούλιο. Η Επιτροπή παρέχει πληροφορίες σχετικά με τις χρηματοδοτικές πτυχές της υλοποίησης του προγράμματος που προβλέπεται στο άρθρο 1 παράγραφος 2.
   Άρθρο 5
   1.   Η παρούσα απόφαση αρχίζει να ισχύει την ημέρα έκδοσής της.
   2.   Η παρούσα απόφαση λήγει 24 μήνες μετά την ημερομηνία σύναψης της χρηματοδοτικής συμφωνίας του άρθρου 3 παράγραφος 3. Λήγει 6 μήνες μετά την ημερομηνία έναρξης ισχύος της, εάν δεν έχει συναφθεί ως τότε η εν λόγω χρηματοδοτική συμφωνία.
   
      Λουξεμβούργο, 14 Ιουνίου 2010.
      
         
            Για το Συμβούλιο
         
         
            H Πρόεδρος
         
         C. ASHTON
      
   
   
      (1)  ΕΕ L 17 της 22.1.2009, σ. 39.
   
      ΠΑΡΑΡΤΗΜΑ
      1.   Στόχος
      
      Γενικός στόχος της παρούσας απόφασης είναι να υποστηριχθεί η προπαρασκευαστική διαδικασία της διάσκεψης των Ηνωμένων Εθνών για τη συνθήκη για το εμπόριο όπλων ώστε να εξασφαλιστεί η μεγαλύτερη δυνατή συμμετοχή σε αυτήν και η δυνατότητα να διατυπωθούν συγκεκριμένες συστάσεις ως προς τα στοιχεία της μελλοντικής συνθήκης για το εμπόριο όπλων, καθώς και να στηριχθούν τα κράτη μέλη του ΟΗΕ να αναπτύξουν και να βελτιώσουν εμπειρογνωμοσύνη σε εθνικό και περιφερειακό επίπεδο για τη διεξαγωγή αποτελεσματικών ελέγχων των μεταβιβάσεων όπλων.
      2.   Περιγραφή του προγράμματος
      
      2.1.   Στόχος του προγράμματος
      
      Το πρόγραμμα αποσκοπεί στην υλοποίηση των εξής ειδικών στόχων:
      
                  α)
               
               
                  στήριξη της προπαρασκευαστικής διαδικασίας της διάσκεψης του ΟΗΕ για τη συνθήκη για το εμπόριο όπλων (ΣΕΟ), μεταξύ άλλων μέσω:
                  
                              i)
                           
                           
                              βελτίωσης της ενημέρωσης, των γνώσεων και της κατανόησης της διαδικασίας ΣΕΟ από τα κράτη μέλη του ΟΗΕ, την κοινωνία των πολιτών και τους εκπροσώπους του κλάδου,
                           
                        
                              ii)
                           
                           
                              προώθησης της συνολικής, δραστήριας και αποτελεσματικής συμμετοχής όσο το δυνατόν περισσότερων κρατών μελών του ΟΗΕ στην προπαρασκευαστική επιτροπή που θα συνέλθει το 2010-2011,
                           
                        
                              iii)
                           
                           
                              επισήμανσης και διατύπωσης συγκεκριμένων προτάσεων σχετικά με το περιεχόμενο μιας ΣΕΟ, περιλαμβανομένου του ευρύτερου δυνατού πεδίου εφαρμογής, παραμέτρων και επιπτώσεων,
                           
                        
                              iv)
                           
                           
                              προώθησης μεταξύ τρίτων χωρών των πλέον προωθημένων κανόνων για τη ΣΕΟ, επίσης στη βάση εμπειρίας και μέσων σε περιφερειακό επίπεδο,
                           
                        
                              v)
                           
                           
                              στήριξης της προετοιμασίας της διάσκεψης του 2012 με την ενίσχυση των διαπραγματευτικών ικανοτήτων των συμμετεχόντων·
                           
                        
            
                  β)
               
               
                  στήριξη των τρίτων χωρών κατά τις προσπάθειες που καταβάλλουν για την καθιέρωση, βελτίωση και υλοποίηση, ενδεχομένως, συστημάτων ελέγχου των εξαγωγών και μεταβιβάσεων, ιδίως μέσω:
                  
                              i)
                           
                           
                              συνδρομής κατά τη θέσπιση και υλοποίηση των συστημάτων αδειοδότησης,
                           
                        
                              ii)
                           
                           
                              συνδρομής για τη βελτίωση της συμμόρφωσης με εθνικούς ελέγχους και της διεξαγωγής τους, για την εφαρμογή της μελλοντικής ΣΕΟ, περιλαμβανομένων των διασυνοριακών ελέγχων, και για την παρακολούθηση των εξαγωγών και μεταβιβάσεων όπλων,
                           
                        
                              iii)
                           
                           
                              στήριξης της ανάπτυξης εθνικών και περιφερειακών εκθέσεων σχετικά με τις εξαγωγές και εισαγωγές όπλων ώστε να προωθηθεί η διαφάνεια και η υποχρέωση λογοδοσίας στο εμπόριο όπλων,
                           
                        
                              iv)
                           
                           
                              στήριξης περαιτέρω διαφάνειας και υποχρέωσης λογοδοσίας για το εμπόριο όπλων μέσω της συμμετοχής στο μητρώο συμβατικών όπλων των Ηνωμένων Εθνών (UN ROCA),
                           
                        
                              v)
                           
                           
                              συνδρομής στις εθνικές προσπάθειες για τη σήμανση και ανίχνευση φορητών όπλων και ελαφρού οπλισμού (SALW).
                           
                        
            2.2.   Αποτελέσματα του προγράμματος
      
      Η υλοποίηση του προγράμματος θα έχει ως αποτέλεσμα:
      
                  α)
               
               
                  τη βελτίωση της ενημέρωσης, των γνώσεων και της κατανόησης της διαδικασίας ΣΕΟ από τα κράτη μέλη του ΟΗΕ,
               
            
                  β)
               
               
                  την ευρεία και ουσιαστικότερη συμμετοχή των κρατών μελών του ΟΗΕ στην προπαρασκευαστική επιτροπή που πρόκειται να συνέλθει το 2010-2011, μεταξύ άλλων με τη διατύπωση συγκεκριμένων προτάσεων σχετικά με το περιεχόμενο της ΣΕΟ το οποίο πρέπει να αντανακλά το περιεκτικότερο δυνατό πεδίο εφαρμογής και τους πλέον προωθημένους κανόνες,
               
            
                  γ)
               
               
                  τη βελτίωση της ενημέρωσης στις τρίτες χώρες για τη δομή και λειτουργία των συστημάτων ελέγχου των εξαγωγών συμβατικών όπλων, καθώς και τη στήριξη της βελτίωσης της συμμόρφωσης με τους εθνικούς ελέγχους και της διεξαγωγής τους, για την εφαρμογή της μελλοντικής ΣΕΟ, περιλαμβανομένων των διασυνοριακών ελέγχων, και την παρακολούθηση των εξαγωγών και μεταβιβάσεων όπλων,
               
            
                  δ)
               
               
                  τη βελτίωση της τήρησης αρχείων και λογιστικών καταστάσεων για τα όπλα, μεταξύ άλλων μέσω σήμανσης και ανίχνευσης και εθνικής συμμετοχής στο UN ROCA, και τη βελτίωση των εθνικών ικανοτήτων στον τομέα των ελέγχων των εξαγωγών μεταξύ των συμμετεχουσών χωρών.
               
            2.3.   Περιγραφή δραστηριοτήτων
      
      Το πρόγραμμα προβλέπει τη διοργάνωση επτά περιφερειακών σεμιναρίων, μίας εκδήλωσης έναρξης και μίας εκδήλωσης λήξης, τριών το πολύ παράπλευρων εκδηλώσεων και της διάδοσης των αποτελεσμάτων.
      Τα περιφερειακά σεμινάρια είναι τριήμερα και διεξάγονται σε τόπους των αντίστοιχων περιφερειών, οι οποίοι μέλλουν να καθοριστούν.
      2.3.1.   Δομή των περιφερειακών σεμιναρίων
      
      Τα σεμινάρια θα περιλάβουν τις κάτωθι παρουσιάσεις και συζητήσεις:
      
                   
               
               
                  Πρώτο μέρος [1η και 2η (πρώτο ήμισυ) ημέρα]:
                  
                              α)
                           
                           
                              γενική επισκόπηση της ΣΕΟ, ιστορικό, ενδεχόμενο πεδίο εφαρμογής και παράμετροι κ.λπ.,
                           
                        
                              β)
                           
                           
                              εθνικές και περιφερειακές απόψεις για τη ΣΕΟ, καθώς και παρουσίαση της ενωσιακής άποψης για τη ΣΕΟ,
                           
                        
                              γ)
                           
                           
                              άλλες πτυχές μιας ΣΕΟ, μεταξύ άλλων διαφάνεια και μέτρα συνδρομής,
                           
                        
                              δ)
                           
                           
                              διατύπωση συστάσεων για τις εργασίες των συνεδριάσεων της προπαρασκευαστικής Επιτροπής.
                           
                        
            
                   
               
               
                  Δεύτερο μέρος [2η (δεύτερο ήμισυ) και 3η ημέρα]
                  
                              α)
                           
                           
                              παρουσίαση εθνικών και περιφερειακών συστημάτων ελέγχου του εμπορίου συμβατικών όπλων καθώς και της κοινής θέσης 2008/944/ΚΕΠΠΑ του Συμβουλίου, της 8ης Δεκεμβρίου 2008, για τον καθορισμό κοινών κανόνων που διέπουν τον έλεγχο των εξαγωγών στρατιωτικής τεχνολογίας και εξοπλισμού (1),
                           
                        
                              β)
                           
                           
                              πτυχές θέσπισης και υλοποίησης συστημάτων αδειοδότησης, συμπεριλαμβανομένων των νομικών και διοικητικών πτυχών,
                           
                        
                              γ)
                           
                           
                              πτυχές συμμόρφωσης με εθνικούς ελέγχους και διεξαγωγής τους, για την εφαρμογή της μελλοντικής ΣΕΟ, περιλαμβανομένων των διασυνοριακών ελέγχων, και για την παρακολούθηση των εξαγωγών και μεταβιβάσεων όπλων,
                           
                        
                              δ)
                           
                           
                              πτυχές τήρησης αρχείων και λογιστικών καταστάσεων για τα όπλα, συμπεριλαμβανομένων των εθνικών και περιφερειακών εκθέσεων σχετικά με τις μεταβιβάσεις όπλων,
                           
                        
                              ε)
                           
                           
                              ρόλος και λειτουργία του UN ROCA, καθώς και βοήθεια κατά την υποβολή εθνικών εκθέσεων στο μητρώο,
                           
                        
                              στ)
                           
                           
                              διεθνή και εθνικά μέσα για τη σήμανση και ανίχνευση φορητών όπλων και ελαφρού οπλισμού (SALW) και βοήθεια κατά την εφαρμογή τους.
                           
                        
            Το τριήμερο σεμινάριο θα περιλαμβάνει συνεδριάσεις ομάδων εργασίας σε ειδικές πτυχές της ΣΕΟ.
      2.3.2.   Συμμετέχοντες στα σεμινάρια
      
      Στα περιφερειακά σεμινάρια θα συμμετέχουν:
      
                  α)
               
               
                  διπλωμάτες και στρατιωτικοί/μόνιμοι στρατιωτικοί από χώρες στις περιφέρειες, ειδικότερα αρχές αρμόδιες για την εθνική πολιτική που αφορά τη συνθήκη για το εμπόριο όπλων, μεταξύ άλλων εθνικοί αντιπρόσωποι που συμμετέχουν στην προπαρασκευαστική επιτροπή ΣΕΟ,
               
            
                  β)
               
               
                  τεχνικό προσωπικό και προσωπικό επιβολής του νόμου από χώρες στις περιφέρειες, ιδίως αρχές ελέγχου των εξαγωγών, τελωνειακοί και αξιωματούχοι επιβολής του νόμου (δύο συμμετέχοντες ανά χώρα),
               
            
                  γ)
               
               
                  εκπρόσωποι διεθνών και περιφερειακών οργανώσεων, μη κυβερνητικών οργανώσεων (ΜΚΟ) περιφερειακής βάσης, ομάδων προβληματισμού, του τοπικού/περιφερειακού βιομηχανικού κλάδου και διεθνών οργανισμών,
               
            
                  δ)
               
               
                  εκπρόσωποι του UNIDIR και του γραφείου των Ηνωμένων Εθνών για υποθέσεις αφοπλισμού (UNODA, του κλάδου συμβατικών όπλων και του περιφερειακού κλάδου, ενδεχομένως δε των περιφερειακών κέντρων),
               
            
                  ε)
               
               
                  εθνικοί και διεθνείς τεχνικοί εμπειρογνώμονες σε πτυχές ελέγχων των εξαγωγών συμβατικών όπλων, καθώς και εμπειρογνώμονες της ΕΕ και αντιπρόσωποι βιομηχανικών κλάδων.
               
            Ανάλογα με το μέγεθος των περιφερειών, υπολογίζεται ότι σε κάθε σεμινάριο θα συμμετέχουν 45 έως 80 άτομα. Ένας αξιωματούχος διπλωμάτης ή στρατιωτικός από κάθε προσκεκλημένο κράτος θα συμμετέχουν στο πρώτο μέρος κάθε σεμιναρίου, ενώ στο δεύτερο μέρος θα παρίσταται ένας τεχνικός αξιωματούχος ή αξιωματούχος επιβολής του νόμου από κάθε προσκεκλημένο κράτος. Η επιλογή των χωρών που θα προσκαλούνται σε κάθε σεμινάριο καθώς και των συμμετεχόντων θα γίνεται από την ΥΕ κατόπιν διαβούλευσης με τα αρμόδια όργανα του Συμβουλίου βάσει προτάσεως του UNIDIR.
      Η συμμετοχή των εμπειρογνωμόνων της ΕΕ στο σεμινάριο θα εξασφαλίζεται σε κατάλληλο επίπεδο ώστε να εξασφαλίζεται τεχνική καθώς και πολιτική εμπειρογνωμοσύνη.
      2.3.3.   Συνεισφορές: Επιστημονική συνιστώσα
      
      Προκειμένου να εξασφαλιστούν καλώς ενημερωμένες, ουσιαστικές και έγκαιρες συνεισφορές στη διαδικασία του ΟΗΕ, απαιτείται ισχυρή επιστημονική συνιστώσα. Το UNIDIR θα παραγγείλει έως 12 επιστημονικά έγγραφα αναφοράς σε αρμόδια ερευνητικά ιδρύματα ή σε μεμονωμένους εμπειρογνώμονες, εστιάζοντας σε ορισμένες βασικές πτυχές καίριας σημασίας για το πρόγραμμα και τα περιφερειακά σεμινάρια. Το UNIDIR θα προτείνει στην ΥΕ συνοπτικό κατάλογο των πιθανών ερευνητικών ιδρυμάτων ή μεμονωμένων εμπειρογνωμόνων που να έχουν ευρύ γνωστικό υπόβαθρο επί συγκεκριμένων θεμάτων μιας ΣΕΟ. Η ΥΕ θα επιλέξει τα πλέον ενδεδειγμένα βάσει του συνοπτικού καταλόγου και κατόπιν διαβούλευσης με τα αρμόδια όργανα του Συμβουλίου.
      2.3.4.   Περιφερειακή κατανομή των σεμιναρίων
      
      Τα περιφερειακά σεμινάρια διεξάγονται βάσει της ακόλουθης ομαδοποίησης:
      
                  α)
               
               
                  ένα σεμινάριο για τη Βόρεια και Νότια Αμερική και την Καραϊβική,
               
            
                  β)
               
               
                  ένα σεμινάριο για τη Μέση Ανατολή,
               
            
                  γ)
               
               
                  ένα σεμινάριο για τη Βόρεια, Δυτική και Κεντρική Αφρική,
               
            
                  δ)
               
               
                  ένα σεμινάριο για την Ανατολική και τη Μεσημβρινή Αφρική,
               
            
                  ε)
               
               
                  ένα σεμινάριο για την Ανατολική Ασία και τον Ειρηνικό,
               
            
                  στ)
               
               
                  ένα σεμινάριο για τη Μεσημβρινή Κεντρική Ασία,
               
            
                  ζ)
               
               
                  ένα σεμινάριο για την περιοχή της «ευρύτερης Ευρώπης».
               
            Στους πιθανούς τόπους διεξαγωγής των σεμιναρίων συγκαταλέγονται:
      
                  α)
               
               
                  το Μπουένος Άιρες ή το Ρίο ντε Ζανέιρο για τη Βόρεια και τη Νότιο Αμερική και την Καραϊβική,
               
            
                  β)
               
               
                  το Κάιρο ή η Βηρυτός για τη Μέση Ανατολή,
               
            
                  γ)
               
               
                  το Ραμπάτ ή η Άκρα για τη Βόρεια, Δυτική και Κεντρική Αφρική,
               
            
                  δ)
               
               
                  το Ναϊρόμπι ή το Γιοχάνεσμπουργκ για την Ανατολική και Μεσημβρινή Αφρική,
               
            
                  ε)
               
               
                  η Τζακάρτα ή το Πεκίνο για την Ανατολική Ασία και τον Ειρηνικό,
               
            
                  στ)
               
               
                  το Νέο Δελχί ή η Αστάνα για τη Μεσημβρινή και την Κεντρική Ασία,
               
            
                  ζ)
               
               
                  η Μόσχα ή το Βελιγράδι για την περιοχή της «ευρύτερης Ευρώπης».
               
            Οι οριστικοί τόποι διεξαγωγής θα καθοριστούν κατά τρόπον ώστε να μεγιστοποιηθούν οι πόροι, να ελαχιστοποιηθεί το αποτύπωμα άνθρακα και βάσει της διαθέσιμης υποστήριξης σε τοπική κλίμακα. Το UNIDIR θα προτείνει αιτιολογημένες συστάσεις σχετικά με τους τόπους διεξαγωγής για να εξεταστούν και να εγκριθούν από την ΥΕ κατόπιν διαβούλευσης με τα αρμόδια όργανα του Συμβουλίου.
      2.3.5.   Εκδηλώσεις έναρξης και λήξης
      
      Θα διοργανωθεί εναρκτήρια εκδήλωση διάρκειας μίας ημέρας με σκοπό να παρουσιαστούν στη διεθνή κοινότητα οι σκοποί του προγράμματος και να επιζητηθούν συμβολές από την κοινωνία των πολιτών, ερευνητές και ΜΚΟ, ώστε να εξασφαλιστεί υποστήριξη προς το πρόγραμμα. Θα διοργανωθεί εκδήλωση λήξης διάρκειας μίας ημέρας για να παρουσιαστούν τα αποτελέσματα του προγράμματος. Οι οριστικοί τόποι διεξαγωγής αυτών των εκδηλώσεων θα καθοριστούν σύμφωνα με τη διαδικασία που προβλέπεται για την επιλογή των τόπων διεξαγωγής των περιφερειακών σεμιναρίων. Η εκδήλωση έναρξης μπορεί να πραγματοποιηθεί στο περιθώριο της προπαρασκευαστικής επιτροπής του Ιουλίου 2010 αναλόγως με την ημερομηνία έγκρισης της παρούσας απόφασης.
      2.3.6.   Παράπλευρες εκδηλώσεις
      
      Μια πρώτη παράπλευρη εκδήλωση θα διοργανωθεί στο περιθώριο της 1ης επιτροπής (65η σύνοδος της γενικής συνέλευσης του ΟΗΕ) τον Οκτώβριο του 2010 για να βελτιωθεί η ενημέρωση των εμπλεκόμενων φορέων που θα συγκεντρωθούν στη Νέα Υόρκη σχετικά με το πρόγραμμα και θα συζητήσουν ορισμένα συγκεκριμένα ουσιώδη στοιχεία που είναι σημαντικά για τη διαδικασία της ΣΕΟ.
      Μια δεύτερη παράπλευρη εκδήλωση θα πραγματοποιηθεί κατά την τέταρτη συνεδρίαση της προπαρασκευαστικής επιτροπής της ΣΕΟ που θα πραγματοποιηθεί στη Νέα Υόρκη το 2011 για να παρουσιαστούν στους εμπλεκόμενους φορείς τα αποτελέσματα της προόδου που θα πραγματοποιηθούν ως αυτήν την ημερομηνία.
      Θα διοργανωθεί τρίτη εκδήλωση στο περιθώριο της 1ης επιτροπής (κατά την 66η σύνοδο της γενικής συνέλευσης του ΟΗΕ) τον Οκτώβριο του 2011 με σκοπό την παρουσίαση των μέχρι στιγμής αποτελεσμάτων του προγράμματος στους εμπλεκόμενους φορείς που θα συγκεντρωθούν στη Νέα Υόρκη.
      2.4.   Αποτελέσματα – Διάδοση
      
      ΕΚΘΕΣΕΙΣ – ΔΗΜΟΣΙΕΥΣΗ
      Για κάθε σεμινάριο και εκδήλωση θα εκπονείται σύντομη συνοπτική έκθεση των συζητήσεων καθώς και των συστάσεων και ιδεών που διατυπώθηκαν όσον αφορά τη ΣΕΟ και τα συζητηθέντα τεχνικά θέματα. Οι εκθέσεις των σεμιναρίων, που θα συντάσσονται στα αγγλικά, θα καθίστανται διαθέσιμες στο διαδίκτυο και σε ηλεκτρονικές διατάξεις αποθήκευσης δεδομένων προς διανομή.
      Θα εκπονηθεί σχέδιο τελικής έκθεσης που θα αναλύει τις συνοπτικές εκθέσεις των έξι περιφερειακών σεμιναρίων και άλλων εκδηλώσεων που προβλέπει το πρόγραμμα και θα παρουσιαστεί προς διατύπωση σχολίων κατά το συγκεφαλαιωτικό σεμινάριο. Η τελική έκθεση θα καταστεί διαθέσιμη στο διαδίκτυο και σε ηλεκτρονικές διατάξεις αποθήκευσης δεδομένων προς διανομή. Μια δημοσίευση που θα συνοψίζει την τελική έκθεση θα καθίσταται διαθέσιμη στο διαδίκτυο και σε έντυπα αντίγραφα.
      3.   Διάρκεια
      
      Η περίοδος εφαρμογής του προγράμματος ανέρχεται σε 24 μήνες μετά την ημερομηνία σύναψης της χρηματοδοτικής συμφωνίας του άρθρου 3 παράγραφος 3.
      4.   Δικαιούχοι
      
      Δικαιούχοι του προγράμματος αυτού θα είναι τα κράτη μέλη του ΟΗΕ, ιδιαίτερη δε έμφαση θα δοθεί στις κρατικές αρμόδιες αρχές για τη χάραξη της πολιτικής που αφορά τη συνθήκη για το εμπόριο όπλων, στις αρχές ελέγχου των εξαγωγών, στα τελωνεία και στους αξιωματούχους επιβολής του νόμου, η εμπειρογνωμοσύνη των οποίων πρέπει να ενισχυθεί για να εξασφαλιστεί υπεύθυνο εμπόριο όπλων και να προληφθεί η ανεύθυνη διάδοση των συμβατικών όπλων στο πλαίσιο της μελλοντικής ΣΕΟ. Η επιλογή των συγκεκριμένων κρατικών δικαιούχων θα γίνει βάσει συνοπτικού καταλόγου δικαιούχων που θα προτείνει το UNIDIR για να εξεταστεί και να εγκριθεί από την ΥΕ κατόπιν διαβουλεύσεων με τα αρμόδια όργανα του Συμβουλίου.
      5.   Φορέας υλοποίησης
      
      Η τεχνική εφαρμογή της παρούσας απόφασης του Συμβουλίου θα ανατεθεί στο UNIDIR. Το UNIDIR θα εκτελέσει αυτά τα καθήκοντα υπό την ευθύνη της ΥΕ. Το UNIDIR συνεργάζεται με το γραφείο αφοπλισμού των Ηνωμένων Εθνών (UN-ODA) και τα μέλη του γραφείου της προπαρασκευαστικής επιτροπής της διάσκεψης του ΟΗΕ για τη ΣΕΟ.
      Το UNIDIR συνεργάζεται, κατά περίπτωση, με θεσμικούς φορείς όπως οι περιφερειακές οργανώσεις, ομάδες προβληματισμού, ΜΚΟ και ο βιομηχανικός κλάδος. Το UNIDIR θα εξασφαλίσει την προβολή της συμβολής της ΕΕ, ανάλογα με το μέγεθός της.
      
         (1)  ΕΕ L 335 της 13.12.2008, σ. 99.